Oudstudent weer in hof ná NSFAS-geldblapsSibongile Mani het destyds glo meer as R800 000 geblaas nadat daar verkeerdelik R14 miljoen in haar rekening inbetaal is. (Argieffoto) Die saak teen ’n voormalige rekeningkundige student wat daarvan beskuldig word dat sy meer as R800 000 van die nasionale hulpskema vir studente (NSFAS) geblaas het, word vandag in die streekhof in Oos-Londen voortgesit. Maroela Media het vroeër berig dat Sibongile Mani, ’n oudstudent aan die Walter Sisulu Universiteit (WSU), op aanklag van diefstal teregstaan nadat die NSFAS in Junie 2017 verkeerdelik R14 miljoen in haar rekening inbetaal het waarvan sy glo R818 000 geblaas het. Sy moes inderwaarheid net R1 400 as maandelikse toelaag ontvang het. ŉ Foto van ŉ strokie wat wyd op sosiale media gedeel is wat ŉ balans van meer as R13 miljoen in Sibongile Mani se rekening toon. Foto: Twitter Die geld is verkeerdelik deur Intellimali oorbetaal, ’n kontrakteur wat die NSFAS se betalings behartig. Dié maatskappy het later self sy blaps, wat glo nooit deur Mani aangemeld is nie, agtergekom. Mani het voorts glo luukshede soos ontwerpersklere, slimfone, drank en sigarette met haar nuwe fortuin gekoop. Daar word beweer dat sy nagenoeg R11 000 per dag uitgegee het. Die saak sloer sedert 2018 en sy is tans uit op borgtog.